Ronaldo nem a pénz miatt szomorú
A Real Madrid portugál középpályása, Cristiano Ronaldo cáfolta azokat a vádakat, melyek szerint az anyagiak miatt nem érzi jól magát a Blancóknál.
A hétvégi Granada elleni bajnokit követő nyilatkozatában Ronaldo elmondta, hogy nem boldog Madridban, majd a SkySports megtudta, az állhat az ügy hátterében, hogy a portugál labdarúgó viszonya megromlott csapattársaival.

Azóta felröppentek olyan találgatások, hogy Ronaldo esetleg a pénz miatt nem akar a fővárosiaknál maradni, hiszen a Marca összeállítása szerint CR7 – ahogy nevezik a futballvilágban – csak a tizedik legjobban kereső labdarúgó: Messi, Drogba, Torres, Rooney és Ibrahimovic is megelőzi.

Ezzel kapcsolatban azonnal cáfolta a vádakat a portugál, aki a Twitter-oldalán tett közzé egy rövid, de tömör üzenetet.

“Hatalmas visszhangja lett annak, hogy szomorú vagyok. Sokan vádolnak azzal, hogy több pénzt szeretnék, de nem ez a helyzet.”

Természetesen a Real Madrid szurkolóit megnyugtatta, töretlenül fog küzdeni a csapat sikeréért: “Garantálom szurkolóinknak, hogy a motivációmat, az eltökéltségemet és a vágyat, hogy ismét nyerjünk egy trófeát, nem érinti ez az ügy.”
Foci